**2023 жылғы 6 қарашада өткен ветеринариялық және фитосанитариялық қауіпсіздік мәселелеріне қатысты көшпелі отырыстың нәтижесі бойынша**

**ҰСЫНЫМДАР**

Қазақстан Республикасы Парламенті Мәжілісінің Аграрлық мәселелер комитеті ветеринариялық және фитосанитариялық қауіпсіздік мәселелерін қарап, мынадай тұжырымдарға келді.

Мемлекет басшысы Қ.К. Тоқаев 2021 жылы Қазақстан халқына жолдауында Үкіметке ветеринария жүйесін реформалау жөнінде нақты шаралар қабылдауды тапсырды. Атап айтқанда, орталық және өңірлер арасындағы функциялар мен өкілеттіктердің аражігін ажырату, процестерді цифрландыру, деректерді жинау мен беруді автоматтандыру, маман дайындау, ветеринариялық дәрігерлердің еңбекақысын арттыру, сондай-ақ ауыл шаруашылығы өнімдерінің экспортын кеңейту бойынша тапсырмалар берілді.

Содан бер екі жыл өтсе де Президент белгілеген міндеттер әлі күнге дейін орындалмай жатқанын растауға мәжбүрміз.

Нәтижесінде ветеринариялық станциялардың материалдық-техникалық базасы тозған, жануарлардың аса қауіпті ауруларының өршуі, малдың жаппай қырылуы барлық өңірде байқалады. Саланы цифрландыру баяу қарқынмен жүріп жатыр. Ветеринарлық қызмет әлі де ауыр жағдайда қалып отыр.

Фитосанитарияда да тура осындай жағдай. Республика аумағына жоғары карантиндік тәуекелі бар зиянды организмдердің жаңа қауіпті түрлерін әкелу жағдайлары жиілеген. Фитосанитариялық қауіп-қатерді талдау және мемлекеттік фитосанитариялық бақылау, соның ішінде шекарадағы бақылау тиісті деңгейде жүзеге асырылмайды. Саланы цифрландыру іс жүзінде жүргізілмейді.

Ауыл шаруашылығы министрлігінің фитосанитариялық қауіпсіздік мәселелеріне жетекшілік ететін құрылымдық бөлімшесінің осы мәселелерді Комитет отырысында қарауға нашар дайындалғанын атап өтеміз.

Жоғарыда баяндалған мәліметтерді ескере отырып, мынадай шараларды ұсынамыз:

**1. Қазақстан Республикасының Үкіметіне:**

**1.1.** Ветеринария және фитосанитария жүйесін реформалау шеңберінде мына жұмыстар арқылы ветеринариялық және фитосанитариялық қызметтердің құрылымын қайта қарау:

- негізгі функциялық міндеттерді орындауға мүмкіндік беру жолымен ауылдық жерлерде ветеринариялық дәрігерлердің жұмысын жеңілдету. Соның ішінде есептіліктің барлық түрін автоматтандыру, жануарлар туралы мәліметтерді тіркеу. Ақпараттық жүйеде ветеринариялық-профилактикалық іс-шаралар жоспарын орналастыру жөніндегі функциялардың тиісті жауапкершілігін айқындай отырып, ауыл шаруашылығы тауарын өндірушілерге беру;

- мемлекеттік бюджет есебінен ветеринария мен фитосанитарияны қаржыландырудың басым бағыттарын айқындау;

-денсаулық сақтау саласындағы зертханалар жүйесін реформалаудың оң тәжірибесін ескере отырып, ветеринария мен фитосанитариядағы жеке зертханалар жүйесін дамыту мүмкіндігін қарастыру;

- жеке ветеринарлық практик мамандар көрсететін қызмет түрлерін кеңейту;

- тиісті штат бірліктерін жергілікті деңгейге бере отырып, ветеринариялық инспекторлардың бақылау функциялары мен штат санын оңтайландыру;

- жануарларды аулау, уақытша ұстау және өлтіру жөніндегі мемлекеттік ветеринариялық ұйымдардың тән емес функцияларын алып тастау.

**1.2.**  Мал шаруашылығы мен өсімдік шаруашылығында қадағалау жүйесін енгізуді жеделдету.

**1.3.** Қазақстан Республикасының аумағына техникалық регламенттердің талаптарына сәйкес келмейтін тамақ өнімдері, сондай-ақ ветеринариялық және фитосанитариялық қауіпсіздік саласындағы талаптарға сәйкес келмейтін жануарлар мен жануарлардан алынатын шикізат, өсімдік шаруашылығы өнімдерінің әкелінуіне жауапкершілікті күшейту.

**1.4.** Елге әкелінетін ауыл шаруашылығы және тамақ өнімдерінің ветеринариялық және фитосанитариялық талаптарға сәйкестігіне жедел зерттеуді қамтамасыз ету үшін шекаралық өткізу пункттерін заманауи зертханалармен жарақтандыру мәселесін пысықтау.

**1.5.** Отандық өндірушілерден ветеринариялық препараттар, өсімдіктерді қорғау құралдары, вакциналар мен заттарды ұзақ мерзімді негізде келісімшарттар жасау арқылы мемлекеттік сатып алуды бағдарлау жөнінде жүйелі шаралар қабылдау.

**1.6.** Облыстық бюджеттерге ветеринариялық мамандардың еңбекақысын арттыру, сондай-ақ ветеринариялық пункттердің материалдық-техникалық базасын нығайтуға ағымдағы нысаналы трансферттер түрінде қаражат бөлу мүмкіндігін қарастыру.

**1.7.** Мемлекеттік ветеринариялық зертханалар құрылымында паразитология, токсикология, ихтиопатология бөлімшелерін құру жөнінде шаралар қабылдау.

**2. Қазақстан Республикасы Ауыл шаруашылығы министрлігіне:**

**2.1.** Жиі жүйелік іркілістерге, жануарларды тіркеу және есептен шығару жөніндегі алгоритмдердің жетілмегендігіне, дұрыс жұмыс істемеуіне және т.б. байланысты ауыл шаруашылығы жануарларын бірдейлендіру жөніндегі қолданыстағы ақпараттық жүйені жетілдіру.

**2.2.** Функциялық талдау және инфрақұрылымдық қамтамасыз ету бөлігінде ветеринария және фитосанитария саласындағы ақпараттық жүйелерге аудит жүргізу. Процестердің мониторингін толық қамтуды қамтамасыз ету. Пайдаланушыларға ыңғайлы болу үшін ақпараттық жүйелердің офлайн режимінде жұмыс істеу мүмкіндігін қарастыру (интернетке қол жетімділік болмаған жағдайда).

**2.3.** Ветеринариялық препараттар, вакциналар және өсімдіктерді қорғау құралдарын сатып алу, есепке алу және пайдалануды есепке алу мен есептіліктің автоматтандырылған жүйесін пысықтау.

**2.4.** Пайдаланушылар, соның ішінде ауыл шаруашылығы тауар өндірушілері үшін ветеринария және фитосанитария саласындағы ақпараттық жүйелерді қолдану бойынша тұрақты негізде оқу семинарларын өткізу.

**2.5.** Фитосанитариялық қызмет жүйесінде есепке алу, есептілік, іс-шараларды өткізу, мониторинг жүргізудің ақпараттық платформасын әзірлеу және енгізуді жеделдету.

**2.6.** Ветеринариялық және фитосанитариялық қауіпсіздікті қамтамасыз ету саласындағы қауіп-қатерлерді талдау бойынша салалық ғылыми-зерттеу институттарының құрамында жекелеген бөлімшелер құру мүмкіндігін қарастыру.

**2.7.** Сертификаттардың талаптарын басымдыққа ие елдермен (ҚХР, Түркия) келісу арқылы ауыл шаруашылығы өнімдерін өткізу нарықтарын кеңейту бойынша жұмыс алгоритмін әзірлеу.

**2.8.** Эпизоотиялық және фитосанитариялық мониторинг бойынша, әсіресе шекара маңындағы өңірлерде қауіп-қатерді басқару жүйесінің әдіснамасын әзірлеу.

**2.9.** Ветеринариялық және фитосанитариялық қауіпсіздік саласындағы мамандардың қажеттілігінің теңгеріміне толық талдау жүргізу. Бұл жұмысты жүргізу үшін салалық университеттер, бизнес сарапшыларының қатысуымен министр деңгейінде арнайы жұмыс тобын құру.

**2.10.** Шағын фермерлік шаруашылықтар үшін өсімдіктер мен жануарлар ауруларын емдеу жөніндегі әдістемелік құралдар мен нұсқаулықтарды әзірлеу, соның ішінде жетекші ғылыми-зерттеу институттары және ЖОО-мен бірлесіп нұсқаулықтардың электрон форматын әзірлеу жөнінде шаралар қабылдау.

**2.11.** Егістіктерді өңдеу бойынша орындаушылардың жұмысын бақылау, жәндіктің таралу ошақтарының мониторингі бойынша жүйелі жұмыс құру жолымен шегірткеге қарсы күресті қамтамасыз ету жөніндегі жұмысты күшейту.

 **2.12.** АӨК саласына маман дайындау, соның ішінде оларды құс шаруашылығы мен ихтиологиядағы ветеринариялық мамандарды дайындау процесіне тарту бойынша ірі ауыл шаруашылығы тауарын өндірушілер үшін мотивациялық шаралар әзірлеу.

**2.13.** Ресей Федерациясының тәжірибесін ескере отырып, ветеринар және карантиндік инспекторлардың қадағалау жүйесінде тіркелмеген жағдайда бақыланатын жүктерді, тіпті жұмыс регламенттеріне айыппұл төленген жағдайда да сол жүктерді ел аумағына әкелуге жол бермеу бөлігінде өзгерістер енгізу.

**2.14.** Ауыл шаруашылығы тауарын өндірушілердің сұранысын ескере отырып, ветеринариялық және фитосанитариялық қауіпсіздік саласындағы ғылыми зерттеулер тақырыптарының тізбесін өзектендіру.

**2.15.** Жануарлар ауруларын диагностикалау, емдеу және алдын алудың заманауи әдістерін ескере отырып, жануарлар ауруларын емдеу стратегияларын қайта қарау.

**2.16.** Ірі қара малдың 3 айдан бастап іріктеу бойынша жас критерийлерін өзгерту арқылы бруцеллезге қарсы күрес стратегиясын қайта қарау.

**2.17.** Қазақстан Республикасының агроөнеркәсіп кешенін дамытудың 2021-2030 жылдарға арналған тұжырымдамасына аграрлық ғылым мен жоғары білім беруді дамыту мәселелері енгізу.

**2.18.** Ғылым және жоғары білім министрлігімен бірлесіп, «Өсімдік шаруашылығы» білім беру бағдарламаларының топтарын «Өсімдіктерді қорғау және карантин» деп қайта атау мәселесін пысықтау.

**2.19.** Өсімдіктердің жасырын ауруларын анықтауға тұқым мен егу материалына міндетті фитосанитариялық сараптама жүргізуді қамтамасыз ету бөлігінде «Тұқым шаруашылығы туралы» заңға өзгерістер енгізуді пысықтау.

**2.20.** Қозыны төрт айлық кезеңнен бастап экспорттау мүмкіндігін қарастыру.

**2.21.** «Республикалық фитосанитариялық диагностика және болжамдар әдістемелік орталығы» РМК мамандарының лауазымдық еңбекақысын есептеу кезінде түзету коэффициентін арттыру мүмкіндігін қарастыру.

**3. Облыс әкімдеріне:**

**3.1.** Жергілікті бюджетті қалыптастыру кезінде жергілікті атқарушы органдар құрған мемлекеттік ветеринариялық ұйымдарды материалдық-техникалық қамтамасыз етуге қаражат қарастыру.

**3.2.** Белгілі бір шартты мал санына қызмет көрсету жүктемесінің нормаларын және елді мекендер арасындағы қашықтықты ескере отырып, ветеринариялық мамандардың қажетті штат санын белгілеуді қамтамасыз ету.

**3.3.** Мемлекеттік аудандық ветеринариялық станциялар мен ветеринариялық пункттерде жұмыс істеп жатқан мал дәрігерлерінің еңбекақысын арттыру мәселесін қарау.